Hoe lyk en ruik lente in my lewe? Is dit ‘n lieflike geur wat versprei en aangenaam is, of dra ek die reuk van die dood, en orals waar ek kom, versprei ek hierdie doodsreuk, stadig, bietjie vir bietjie. Lente is dikwels vir my een van die mooiste seisoene, in ons omgewing kan jy die lemoenbloeisels ruik, die belofte dat daar na die winter, die koue en reën weer vrug sal wees, weer lewe sal wees, op soveel verskillende vlakke. Daar is die belofte van dae wat langer sal wees, klere wat vroliker en ligter sal wees, en in die verte die somer wat wink, en natuurlik Desember vakansie.
Ek het hierdie gedig geskryf in ‘n seisoen waarin ek oorweldig was, ‘n seisoen waarin ek Sy genade intens beleef het! Mag jy die seisoen van jou lewe omhels met die wete, jy is nooit alleen nie.
Alles wat die Here vir my doen, maak my vol vreugde. Hy is die grootste geskenk wat ek nog ooit gekry het. U sorg vir my, Here. U het die mooiste dinge in die lewe vir my gegee. Ek kan nie uitgepraat raak oor al die wonderlike dinge nie. Dit maak my baie gelukkig. Ek bly in ’n mooi land. Ek sal die Here prys. Ek wil sy Naam grootmaak omdat Hy my hand vat en my op die regte pad lei. Selfs as ek slaap, weet ek Hy is by my. Daar is nie ’n oomblik van die dag dat ek nie aan die Here dink nie. Hy is die belangrikste in my lewe. Hy is altyd by my. Ps 16:5-8)